<classify> KUTOKANA na maendeleo ya uvumbuzi nchini, Tanzania inashika nafasi ya 27 katika orodha ya ubunifu duniani kutoka nafasi ya 123 mwaka 2013 hadi nafasi ya 92 mwaka huu.Sababu zilizochangia Tanzania kufikia hatua hiyo ni kuanzishwa kwa vituo vipya vya teknolojia, ongezeko la ufahamu juu ya uwezo wa ubunifu katika kutatua changamoto kubwa za kimaendeleo. Hayo yalibainishwa jana jijini Dar es Salaam na Kiongozi wa Mfuko wa Ubunifu na Maendeleo ya Binadamu HDIF, David McGinty wakati wa uzinduzi wa ripoti inayojulikana kwa jina la Kuwekeza katika ubunifu na Teknolojia nchini Tanzania- Fikra na Mapendekezo ya HDIF 2013-2018.McGinty alisema kuwa zaidi ya miaka mitano tangu kuanzishwa kwa mfuko huo, wamesaidia wavumbuzi wengi nchini ili kutekeleza mawazo yao kwa ufanisi na kuwapa mbinu mpya za kutimiza malengo.Alisema HDIF imekuwa bingwa wa kuvumbua vipaji vya baadhi ya Watanzania wenye ubunifu mkubwa na mashirika waliowekeza nguvu na rasilimali nyingi kushughulikia changamoto za maendeleo nchini. Ingawa Tanzania mazingira ya kukuza ubunifu yako hatua za awali, taasisi zinazoshughulika na ubunifu, zina changamoto nyingi ikiwemo uchache wa rasilimali na vipaumbele vya mashindano, alisema.Alisema ripoti hiyo inalenga kuchochea mabadiliko kwa kuongeza ujuzi na ufahamu wa ubunifu katika jamii, kuongeza ufahamu wa HDIF juu ya kuboresha matumizi, viwango, uchukuzi wa ubunifu nchini. McGinty alisema katika miaka mitano ya utekelezaji wa mfuko huo, wamekutana na changamoto mbalimbali zilizosababisha mikakati iliyopangwa kutofanikiwa kwa ufanisi na HDIF inatarajia kubadilishana uzoefu na washirika wengine kuhakikisha rasilimali zinatumiwa kwa ufanisi kwa njia bora.Naibu Kiongozi wa HDIF, Joseph Manirakiza alisema fursa ya kuinua ubunifu Tanzania imesaidia kuvutia baadhi ya wafadhili wa kimataifa na wawekezaji. Alisema HDIF inahamasisha kuwepo kwa ushirikiano wa wadau kuongeza kubadilishana taarifa ya mambo waliyojifunza ikiwemo changamoto.HDIF inatarajia kukamilisha kazi yake mwaka 2021 lakini kwa wakati wote miradi itaendelea kuwa kielelezo cha ubunifu nchini, alisema Manirakiza na kuongeza miradi ambayo walifadhili imeleta matokeo chanya ukiwemo wa maji unaotumia mfumo wa malipo kabla uliopo Karatu mkoani Arusha. Alieleza kuwa mafanikio waliyoyapata yanayotakana na ushirikiano wa wadau wa masuala ya ubunifu ikiwemo Tume ya Sayansi na Teknolojia COSTECH, vyuo vikuu na wanafunzi wa vyuo mbalimbali.  <topic>: kitaifa 